Polttoaineiden toimittajien saavuttama edistys vaihtelee suuresti eri jäsenvaltioissa. Viidessä 22:sta tietoja antaneesta jäsenvaltiosta vähennykset olivat vähintään 4 prosenttia. Ruotsi oli ainoa jäsenvaltio, joka on jo ylittänyt vuodelle 2020 asetetun 6 prosentin vähennystavoitteen. Kaikkien jäsenvaltioiden on siten toteutettava nopeita toimia varmistaakseen, että vuoden 2020 tavoite saavutetaan.

Kun saavutettua edistystä arvioidaan suhteessa tähän vertailukohtaan, voidaan havaita, että EU:n polttoaineiden toimittajat 22:ssa tietoja antaneessa jäsenvaltiossa olivat vuonna 2017 keskimäärin jäljessä tavoitteestaan vähentää liikennepolttoaineiden kasvihuonekaasuintensiteettiä 6 prosentilla vuoteen 2020 mennessä vuoteen 2010 verrattuna (kuva 1). On syytä huomata, että vuodelta 2017 ei ilmoitettu lainkaan alkuvaiheen päästöjen vähennyksiä (UER). Niiden odotetaan edesauttavan vähennystavoitteen saavuttamista vuonna 2020, jolloin niiden ilmoittaminen on pakollista.

Polttoainelaatudirektiivin mukaan jäsenvaltioiden on edellytettävä, että polttoaineiden toimittajat vähentävät liikennepolttoaineiden elinkaarenaikaista kasvihuonekaasuintensiteettiä eli toimitettujen polttoaineiden ja energian energiayksikköä kohti laskettuja elinkaarenaikaisia kasvihuonekaasupäästöjä vähintään 6 prosenttia 31 päivään joulukuuta 2020 mennessä verrattuna fossiilisten polttoaineiden vuoden 2010 vertailutasoon, joka on 94,1 gCO2eq/MJ. Kuuden prosentin vähennystavoitteen saavuttamista arvioitaessa ei oteta huomioon epäsuorasta maankäytön muutoksesta aiheutuvia kasvihuonekaasupäästöjä.

Bensiinin ja dieselpolttoaineiden laatua koskevan direktiivin 98/70/EY , jäljempänä ’polttoainelaatudirektiivi’, 7 a artiklan ja direktiivin 98/70/EY mukaisista laskentamenetelmistä ja raportointivaatimuksista annetun neuvoston direktiivi (EU) 2015/652 5 artiklan mukaan jäsenvaltioiden on ilmoitettava vuosittain tiedot niiden alueella toimitettujen polttoaineiden ja energian kasvihuonekaasuintensiteetistä. Tätä ilmoitusvelvollisuutta sovelletaan ensimmäisen kerran raportointivuoteen 2017, kun neuvoston direktiivi (EU) 2015/652 on nyt saatettu osaksi jäsenvaltioiden kansallista lainsäädäntöä ja sitä on alettu soveltaa.

Kun otetaan huomioon epäsuorasta maankäytön muutoksesta aiheutuvat päästöt, vuonna 2017 kulutettujen polttoaineiden keskimääräinen kasvihuonekaasuintensiteetti oli 2,3 prosenttia alhaisempi kuin vuonna 2010. Tämä vastaa hieman alle 20 miljoonan hiilidioksidiekvivalenttitonnin vähennystä vuonna 2017. Epäsuorasta maankäytön muutoksesta aiheutuvia päästöjä ei oteta huomion kuuden prosentin vähennystavoitteen saavuttamista arvioitaessa.

Lähde: EEA

Kuva 1: EU:n polttoaineiden toimittajien saavuttamat polttoaineiden kasvihuonekaasuintensiteetin vähennykset 22:ssa tietoja antaneessa jäsenvaltiossa vuosina 2010–2017

2.2Polttoainetoimitukset

Tässä jaksossa esitetään 22:n tietoja antaneen jäsenvaltion ensimmäistä kertaa toimittamat tiedot kaikista polttoainelaatudirektiivin soveltamisalaan kuuluvista fossiilisista polttoaineista, biopolttoaineista ja muuta kuin biologista alkuperää olevista polttoaineista, jotka on toimitettu käytettäväksi tieliikenteessä ja liikkuvissa työkoneissa.

Ilmoitetut kokonaispolttoainetoimitukset olivat 8 976 petajoulea, josta 95,5 prosenttia oli fossiilisia polttoaineita ja 4,5 prosenttia biopolttoaineita. Muuta kuin biologista alkuperää olevia uusiutuvia polttoaineita ei ilmoitettu lainkaan vuonna 2017.

Fossiilisten polttoaineiden toimituksia hallitsi vuonna 2017 diesel (55,8 %; 5 007 PJ), jota seurasivat bensiini (27,6 %; 2 474 PJ) ja kaasuöljy (14,8 %; 1 324 PJ). Nestekaasun ja paineistetun maakaasun yhteenlaskettu osuus oli 1,8 prosenttia (167 PJ).

Lähde: EEA

Kuva 2: Vuonna 2017 toimitettujen fossiilisten polttoaineiden energiaosuudet polttoainetyypeittäin 22:ssa tietoja antaneessa jäsenvaltiossa

2.3Biopolttoaineiden kulutus

Biopolttoaineiden kulutusta 22:ssa tietoja antaneessa jäsenvaltiossa hallitsi biodiesel (rasvahapon metyyliesteri, FAME) (62,3 %; 267 PJ), jota seurasivat bioetanoli (17,5 %; 75 PJ) ja vetykäsitelty kasviöljy (HVO; 16,6 %; 71 PJ). Bio-etyyli-tertiääri-butyylieetterin (bio-ETBE) ja biokaasun osuus oli lähes 3 prosenttia (12 PJ). Kaikkien muiden biopolttoaineiden osuus oli huomattavasti pienempi (noin 1 %). Yksityiskohtaisia tietoja kaikista biopolttoaineista ja toimitusketjuista löytyy EEA:n teknisestä raportista ”Quality and greenhouse gas intensities of transport fuels in the EU in 2017”.

Huomautus: ETBE: etyyli-tert-butyylieetteri; MTBE: metyyli-tert-butyylieetteri; TAEE: tert-amyylietyylieetteri.